SKRIFTLIG FORESPØRGSEL E-2272/99

af Alexandros Alavanos (GUE/NGL) til Kommissionen

(13. december 1999)

Om: Støtte til forbrugerorganisationers aktiviteter

I Europa-Parlamentets og Rådets afgørelse 283/99/EF(1) om etablering af en generel ramme for Fællesskabets aktiviteter til fordel for forbrugerne, artikel 6, stk. 2, hedder det: Ulønnet arbejde eller gaver i naturalier, der er korrekt dokumenteret, kan tages i betragtning ved vurderingen af organisationens indtægter og udgifter i et omfang, der svarer til højst 20 % af de samlede støtteberettigede udgifter.

På baggrund af, at der hos ikke-statslige organisationers side hersker en vis usikkerhed med hensyn til, hvad der menes med udtrykket korrekt dokumenteret, bedes Kommissionen besvare følgende:

1. Udfra hvilke kriterier vil Kommissionen vurdere, om det ulønnede arbejde eller gaver i naturalier er korrekt dokumenteret?

2. Er der fremsendt et dokument til forbrugerorganisationerne (under hvilket nummer?), som beskriver kriterierne for vurdering af, hvorvidt ulønnet arbejde eller gaver i naturalier er korrekt dokumenteret?

(1) EFT L 34 af 9.2.1999, s. 1.

Svar afgivet på Kommissionens vegne af David Byrne

(16. december 1999)

Det har helt fra begyndelsen været en prioritet for Kommissionen at etablere korrekte og transparente normer for forvaltningen af Fællesskabets støtte. Kommissionen vedtog et vademecum i 1998(1), og det gælder for den samlede støtte på alle politiske områder siden den 1. januar 1999. Dette vademecum fungerer i Kommissionen som en fast ramme for tildeling og tilsyn med direkte støtte.

Generelt set er bidrag i form af naturalier ikke støtteberettigede omkostninger, men der tages hensyn til dem ved beregningen af Fællesskabets samfinansiering. I Parlamentets og Rådets afgørelse 283/1999/EF af 25. januar 1999 om etablering af en generel ramme for Fællesskabets aktiviteter til fordel for forbrugerne hedder det i artikel 6, stk. 2, at: ulønnet arbejde eller gaver i naturalier, der er korrekt dokumenteret, kan tages i betragtning ved vurderingen af organisationens indtægter og udgifter i et omfang, der svarer til højst 20 % af de samlede støtteberettigede udgifter.

Kriterierne for vurdering af naturalier er opstillet i vademecummet. I punkt 6.1.5 præciseres det, at der kan være tale om bl.a. helt eller delvis indbragte grundstykker, bygninger eller anlægsaktiver, råstoffer, ulønnet arbejde, der udføres af en privat fysisk eller juridisk person. Følgende betingelser skal opfyldes: det beløb, modtageren opgiver som bidrag i naturalier, skal vurderes enten på grundlag af objektive faktorer eller på grundlag af officielle angivelser, der er fastlagt af en uafhængig myndighed eller udenforstående personer, der er kyndige på det pågældende område; omkostningerne til privat arbejde skal vurderes i overensstemmelse med de nationale regler om beregning af arbejdsomkostninger på time-, dags-, eller ugebasis, såfremt sådanne regler findes.

Disse oplysninger indgik i et bilag til det ansøgningsskema, som alle ansøgere modtog. Det indgik endvidere i oplysningerne fra Generaldirektoratet for Sundhed og Forbrugerbeskyttelse på dettes webside. Kommissionen afholdt endvidere i juli 1999 en telekonference, under hvilken repræsentanter for forbrugerorganisationerne havde mulighed for at stille spørgsmål til tjenestemænd fra Kommissionen om støtteordningen i år 2000. Det blev endvidere meddelt under denne telekonference, at Kommissionens personale med speciale i støttens finansielle aspekter stod til rådighed for at besvare alle spørgsmål. Deres telefonnumre blev også nævnt i skemaet til ansøgning om støtte.

(1) http://www.cc.cec/home/dgserv/serv19/icon/documents/subventions/index.htm (på tysk/fransk/engelsk).